Na sľuboch sa nemá šetriť ...

**„Po pandémii môže byť lepšie, keď...“** Doplním názov úvahy, ktorá má odznieť na najbližšom klubovom zhromaždení. ... Ak ľudia nezabudnú na to, že mamon, „honba za lepším životom“, nie sú to najdôležitejšie v našom živote.

Je neuveriteľné, že taký mikroskopický vírus ochromil celú našu planétu. Je to ako boží prst pre nás všetkých. Všetky tie nevyhnutné opatrenia a obmedzenia, ktoré nás zastavili, neznamenali nutne stratu. Mali sme čas zastaviť sa a porozmýšľať nad sebou. Medziľudské vzťahy, hlavne v rodinách, ktoré sa v súčasnom svete sociálnych sietí a internetu pomaly strácajú, znova môžu nadobudnúť tie hodnoty ako to bolo v minulosti plnej blízkych (zdôrazňujem) osobných kontaktov. Ľudstvo nesmie zabudnúť na chvíle plné strachu a úzkosti z vyjdenia na ulicu a malo by si vážiť voľný pohyb a sociokontakty. Život sa neodohráva na internete a vo virtuálnom svete. Dúfam, že táto kríza bola pre nás všetkých poučením. Hoci sme sa zastavili z donútenia a museli sme sa zamyslieť, čo ďalej, tak by sme si mali zapamätať, čo tomu predchádzalo.

.

**Sto dní bez štyroch od vymenovania vlády SR I. Matoviča ...** Toto je ťažká téma... Som plná rozporuplných pocitov. Veľmi som si želala, aby došlo k zmene, pretože predošlé vlády Smeru zdevastovali úplne ľudskú úctu a slušnosť. Toto všetko ešte gradovalo po tých všetkých kauzách a hlavne po vzhliadnutí filmu Sviňa. Keď prišla zmena, potešila som sa.

Nová vláda mala smolu, že prišla súčasne s pandémiou. jej boj bol úspešný a aj vďaka ním sme pandémiu zvládli. Teraz sa pomaly život vracia do normálu a my uvidíme...

To, čo neznášam na nových vládach a doteraz sa toho všetky držali, zhrniem do nasledujúcich bodov:

* okamžitá kritika predošlých politikov, že nič dobrého neurobili,
* výmena funkcionárov, riaditeľov a pod. Ja súhlasím s tým, že nový minister sa obklopuje ľuďmi, ktorým dôveruje. Ale nemali by byť čistky len preto, že ich menovala predošlá vláda. Konečne by na dôležitých miestach mali byť najlepší odborníci, ktorí sú machri vo svojom odbore bez ohľadu na stranícku knižku. Nedržať sa hesla, že víťaz berie všetko,
* počúvať aj kritiku nášho správania s pokorou. Každý má právo na svoj názor a preto ho neukameňujme,
* vyliatie kýbľa špiny na človeka bez možnosti sa brániť,
* slušné a ľudské správanie. Úcta k postaveniu človeka. To urážanie a arogancia medzi opozíciou a koalíciou je nechutné divadlo. Aký vzor dávame našim deťom? Ako ich učíme k úcte k človeku ? Neučíme. Vyrastú z nich takí istí hulváti a budú sa správať tak ako to vidia v reálnom svete.

-

Toto sú veci, ktoré neznášam pri každej predošlej, dnešnej, ako aj tej budúcej vláde. Táto koalícia o tom rozprávala, ako to bude robiť lepšie, keď vyhrá voľby, takže dajme ešte šancu pánovi Matovičovi a jeho ministrom, nech dokážu splniť svoje predsavzatia .Uvidíme. Len aby sa nenaplnili slová môjho kolegu, ktorý vždy pred voľbami tvrdil, že na sľuboch sa nemá šetriť. Ale čomu nerozumiem je, že Slováci sú nepoučiteľní. Nevystavia im vysvedčenie splnených a nesplnených sľubov. Keby to tak bolo, tak by niektoré strany už neboli v parlamente.

Alebo je to preto, že Slováci majú takú vládu akú si zaslúžia.

**Prof. Ing. Alica Kalašová, CSc.**

Žilina, 1. 6. 2020